Ziza zuri-more

Ziza zuri-morea (Calocybe ionides) Lyophyllaceae familiako onddo espezie bat da. Kalitate kaskarrekoa eta, gainera, babestu egin behar da. Urria.

Sinonimoa: Lyophyllum ionides.

Deskribapena 
Kapela: 3 eta 5 cm arteko diametrokoa, hasieran ganbila eta gero zabaldu egiten da, titi apur batekin, gaztetan ertz flokonosoa edo malutatsua du. Kolore more oso bereizgarria du eta zahartzean kolorea apur  bat galtzen joaten da.

Orriak: Oso meheak eta ugari, dekurrente samarrak edo eskotatuak eta kolore zurixka-horixkakoak.

Orri dekurrenteak: Hanka ukitzeaz gain, beherantz jarraitzen duten orriak.

Orri eskotatuak: Oinera Iritsi baino lehentxeago eskote txiki bat duten orriak.

Hanka: Mehea, haritsua, kapelaren kolore berekoa.

Haragia: Zurixka edo zertxobait morea, zapore gozokoa eta aza eta irina nahastearen usaina du.

Etimologia: Calocybe terminoa grekotik dator, eta ederra edo polita eta burua esan nahi du. Esanahia: kapela edo buru eder batekin. Ionides epitetoa grekotik dator, bioleta esan nahi duen "iono" hitzetik. Kapelaren koloreagatik.

Jangarritasuna 
Jan daiteke, baina ez du balio gastronomikorik.

Nahasketa arriskua 
Kapelaren eta oinaren kolore morea dela eta, erraz antzematen da Calocybe hau.

Sasoia eta lekua 
Udan eta udazkenaren hasieran hazten da, humus asko duten lurretan, batez ere pago basoetan, baina koniferoetan ere bai.

Banaketa eremua 
Europa, Ipar Amerika, Japonia.

Erreferentziak

Kanpo estekak 

Calocybe